AaB har skrevet kontrakt med en ny spiller. Men faktisk har han rendt rundt som amatør i et godt stykke tid. I går leverede han en assist til Nicklas Helenius' mål i træningskampen mod Sogndal. I dag kan han gemme bøgerne væk og kalde sig fuldtidsfodboldspiller. Norske Jonas Skulstad har skrevet en to-årig kontrakt med AaB. Den kæmpestore midtstopper har optrådt for AaBs hold i landets femtebedsterække, hvor han ligesom alle andre amatører har betalt kontingent for at spille. Nu betaler AaB så den 24-årige at spille. Hidtil har han gjort sig på Danmarksserieholdet, men i det seneste halve år har han trænet med Superligatruppen. Derfor blev han også efterindkaldt til træningslejren i Spanien. Ligesom Henrik Dalsgaard, der efter en amatørtilværelse i serie 3 blev både dansk mester og landsholdsspiller, skal Jonas Skulstad nu tage springet. - Siden jeg for halvandet år siden begyndte på Danmarksserieholdet, har jeg haft fornemmelsen af, at jeg godt kunne nå et højere niveau, men at næste skridt skulle være Superligaen, og at det skulle gå så hurtigt, havde jeg ikke forventet, siger han selv. Nordmanden får trøje nummer 24 i AaB.

Referat:
Egentlig var han bare studerende.